Vyhodnotenie plnenia cieľov „Národnej stratégie pre širokopásmový prístup v SR“

Národná stratégia pre širokopásmový prístup v Slovenskej republike bola schválená uznesením vlády SR č. 269/2005 z 13. apríla 2005. Stratégia stanovuje ciele a postupy budúceho rozvoja širokopásmového prístupu v SR a konkrétne opatrenia na jeho podporu do roku 2008.
Širokopásmový prístup je taký druh prístupu k poskytovaným zdrojom a službám, ktorý koncových užívateľov podstatným spôsobom neobmedzuje v druhu, obsahu, rozsahu a kvalite požadovanej služby a je dostupný nepretržite.
Rozvoj širokopásmového prístupu napomáha k zvýšeniu efektivity v mnohých oblastiach súčasných ľudských činností. V oblasti verejnej správy umožňuje poskytovanie nových služieb a uľahčuje kontakt medzi verejnou správou a občanmi. V oblasti vzdelávania vedie k zvyšovaniu úrovne vedomostí a zručností, ktoré uľahčia zapojenie sa občanov do spoločnosti. V oblasti dopravy sprístupňuje inteligentné telematické systémy a informačné systémy pre vodičov a cestujúcich. V sektore obchodu a podnikania je vďaka nemu možné rýchle uzatvárať obchodné dohody, vstupovať na trh i v geograficky vzdialených oblastiach, vytvárať siete ponuky tak, aby zodpovedali aktuálnym požiadavkám spotrebiteľov                  a uľahčovali kontakt so zákazníkmi. V oblasti zdravotnej starostlivosti možno diagnostikovať pacientov nezávisle od ich geografickej polohy, zdravotníci majú pohodlný diaľkový prístup k dôležitým diagnostickým informáciám, resp. výsledkom vyšetrení.
Prínosy širokopásmového prístupu ale nekončia tým, že umožňuje rýchlejšie a efektívnejšie vykonávať také činnosti, ktoré by bolo možné vykonávať i bez neho, aj keď menej efektívne. Jeho najväčší prínos spočíva v tom, že umožní vykonávať doterajšie činnosti celkom novým spôsobom, ktorý by inak nebol možný. Ide napríklad o možnosť práce na diaľku (homeworking, teleworking), ktorá môže ovplyvniť riešenie otázok zamestnanosti, dopravy i životného prostredia. Ďalším príkladom môže byť elektronické vzdelávanie, ktoré ponúka alternatívu k súčasnému spôsobu vzdelávania a robí ho nezávislým od času i priestoru. 
Slovenská republika každoročne bilancuje vývoj v oblasti širokopásmového prístupu zhodnotením záverov, ktoré v nej boli stanovené a stanovuje úlohy, ktoré je potrebné riešiť v najbližšom období.
Najdôležitejším strednodobým strategickým cieľom Národnej stratégie pre širokopásmový prístup v Slovenskej republike je dosiahnuť v horizonte najbližších 5 až 8 rokov úroveň najvyspelejších európskych štátov v oblasti širokopásmového prístupu. Súčasný stav a vývoj širokopásmového prístupu nielen na úrovni národnej, ale i na úrovni medzinárodnej je popísaný v prílohe.

Z krátkodobého hľadiska je potrebné plniť nasledujúce úlohy:
Úloha č. 1: V oblasti digitálneho TV a R vysielania predložiť na rokovanie vlády stratégiu prechodu na digitálne vysielanie do r. 2012. 	
Zodpovedá: MDPT SR v spolupráci s MK SR, TÚ SR, RVR	
Termín: 30. jún 2006	
Stav plnenia: úloha splnená	
Uznesením vlády SR č. 646 bola dňa 26. júla 2006 schválená „Stratégia prechodu z analógového na digitálne pozemské televízne vysielanie v SR“. Stratégia popisuje hlavné ciele a zásady prechodu, formuluje úlohu štátu a príslušných orgánov štátnej správy pri vytváraní podmienok prechodu, obsahuje posúdenie existujúcej situácie v TV vysielaní na Slovensku a stanovuje technický a časový plán prechodu. Prechod z analógového na digitálne pozemské TV vysielanie sa bude uskutočňovať po oblastiach princípom tzv. „ostrovov“, pričom pri výbere ostrovov sa bude zohľadňovať dostupnosť voľných frekvencií a sociálno-ekonomické pomery v danej oblasti. Súbežné analógové a digitálne vysielanie bude s ohľadom na vysokú nákladovosť a technickú náročnosť prebiehať čo najkratšie. Ukončenie analógového vysielania sa predpokladá najneskôr do 31. 12. 2012 v súlade s požiadavkami EK.	
Úloha č. 2: Pokračovať naďalej v urýchlení dôsledného uplatňovania zákona                 č. 610/2003 Z. z. o elektronických komunikáciách v znení neskorších predpisov, najmä v súvislosti s uplatňovaním mechanizmu uvoľnenia účastníckych vedení.	
Zodpovedá: TÚ SR	
Termín: priebežne	
Stav plnenia: úloha sa priebežne plní 	
V súvislosti s uplatňovaním mechanizmu uvoľnenia účastníckych vedení predseda TÚ SR vyzval v prvej polovici roka 2006 spoločnosť ST, aby v záujme zdynamizovania postupu sprístupnenia účastníckych vedení znížila mesačný poplatok za používanie účastníckych vedení. Spoločnosť ST tieto poplatky znížila, no napriek tomu nedošlo k výraznému posunu v rokovaniach medzi spoločnosťou ST a alternatívnymi operátormi. Do konca roka 2006 tak nebola uzatvorená ani jedna zmluva o prístupe k účastníckemu vedeniu. 
Dôležitý krok smerom k výraznejšiemu využitiu veľkoobchodnej ponuky na prístup k účastníckemu vedeniu, ktorý znamená posun od konkurencie založenej na službách ku konkurencii založenej na infraštruktúre a znamená tiež posun po tzv. investičnom rebríku (ladder of investment), predstavuje rozhodnutie o významnom vplyve na veľkoobchodnom trhu širokopásmového prístupu, ktoré je momentálne v štádiu finalizácie druhostupňového rozhodnutia. Veľkoobchodný širokopásmový prístup umožňuje podnikom (alternatívnym operátorom) využívať pri poskytovaní služby širokopásmového internetu sieť významného podniku podľa toho, do akej miery sú títo schopní kopírovať (duplikovať) sieť významného podniku, pričom platí zásada, že čím bližšie je sieť alternatívneho operátora ku koncovému bodu siete (k účastníkovi), tým nižšia je cena, ktorú tento platí významnému podniku za úsek využívanej siete. Nižšia cena je vlastne „odmenou“ za investovanie do rozvoja vlastnej siete. 
Vo všeobecnosti možno tvrdiť, že čím bližšie k účastníkovi je realizovaný širokopásmový  prístup, tým lepšiu východiskovú pozíciu má alternatívny operátor pre využívanie uvoľneného prístupu k účastníckemu vedeniu. Zároveň je však potrebné zdôrazniť, že nie každý alternatívny operátor využívajúci širokopásmový prístup musí mať záujem aj o využitie uvoľneného prístupu k účastníckemu vedeniu.
Napriek dosiahnutému pokroku sa proces uvoľnenia prístupu k účastníckym vedeniam oneskoruje. TÚ SR venuje zvýšenú pozornosť tomuto problému a ak v krátkom čase nedôjde k úspechu obchodných rokovaní, plánuje zasiahnuť v rámci svojich kompetencií.	
Úloha č. 3: V oblasti poskytovania priamej podpory naďalej hľadať možnosti vyčlenenia finančných prostriedkov v kapitole Ministerstva dopravy, pôšt a telekomunikácií SR pre podporu budovania širokopásmového prístupu.	
Zodpovedá: MDPT SR	
Termín: priebežne	
Stav plnenia: úloha sa priebežne plní 	
V roku 2006 sa realizoval projekt Internet pre vzdelanie, ktorého cieľom bolo zvýšiť počet širokopásmových pripojení na 100 obyvateľov a informačnú gramotnosť mladých ľudí, občanov SR formou štátnej dotácie o 40 000 nových užívateľov do konca roka 2006. Dotácia na jedného účastníka bola vo výške 6016 Sk a predstavovala:
•	jednorazový príspevok na vzdelávanie vo výške 400 Sk;
•	mesačný príspevok na pripojenie vo výške 234 Sk, ktorý sa poskytuje účastníkovi po dobu 24 mesiacov od uzavretia zmluvy o pripojení, t .z. 5 616 Sk.
Projekt sa oficiálne spustil 5. mája 2006. 18. októbra 2006 bola spustená II. etapa projektu bez vekového obmedzenia. Všetky dotácie v rámci projektu boli v priebehu novembra 2006 úplne vyčerpané.
MDPT SR v rámci vlastnej rozpočtovej kapitoly poskytlo v roku 2006 podporu pre výskumné projekty zamerané na rozvoj širokopásmového prístupu v celkovej sume cca      8,9 mil. Sk s obsahovým zameraním na širokopásmový prístup v SR, problematiku elektromagnetickej kompatibility systémov PLC, výskum problematiky zariadení pre príjem DVB-T signálov, šírenia signálov DVB-T a pokrytia územia SR týmito signálmi v podmienkach SR a prípravu a zabezpečenie vysielania vybraných služieb e-Governmentu prostredníctvom DVB-T z hľadiska potrieb štátu. 
MDPT SR bude aj naďalej podporovať rozvoj širokopásmových komunikácií prostredníctvom priamych dotácií z vlastnej rozpočtovej kapitoly, pričom bude dbať najmä o to, aby neboli porušené princípy hospodárskej súťaže. 	
Úloha č. 4: V rámci podpory vyrovnávania regionálnych rozdielov naďalej presadzovať podporu rozvoja širokopásmových služieb ako jeden z hlavných cieľov v rámci štrukturálnej podpory zo strany EÚ pre obdobie rokov 2007 – 2013.	
Zodpovedá: MDPT SR v spolupráci s MVRR SR, ÚV SR	
Termín: priebežne	
Stav plnenia: splnená	
Jednou z úloh, ktorú je podľa Národnej stratégie širokopásmového prístupu nevyhnutné riešiť, je podpora rozvoja potrebnej infraštruktúry na poskytovanie širokopásmových služieb v oblastiach, ktoré nie sú dostatočne pokryté trhovou ponukou. Cieľom je zabránenie vytvárania veľkých regionálnych rozdielov. Nástrojom má byť využitie štrukturálnych fondov EÚ plánovaných v programovom období 2007 – 2013. Stratégia navrhuje vytvorenie samostatného sektorového operačného programu pre oblasť informatizácie.
Uznesením vlády SR č. 1004 bol dňa 6. decembra 2006 schválený operačný program Informatizácia spoločnosti (OP IS). Stratégia OP IS je postavená na štyroch prioritných osiach:
•	elektronizácia verejnej správy a rozvoj elektronických služieb,
•	rozvoj pamäťových a fondových inštitúcií a obnova ich národnej infraštruktúry,
•	zvýšenie prístupnosti k širokopásmovému internetu,
•	technická pomoc. 
V rámci prioritnej osi „zvýšenie prístupnosti k širokopásmovému internetu“ sú 2 opatrenia:
•	rozvoj a podpora trvalo udržateľného využívania infraštruktúry širokopásmového prístupu,
•	stimulovanie dopytu po širokopásmovom prístupe.
V opatrení „rozvoj a podpora trvalo udržateľného využívania infraštruktúry širokopásmového prístupu“ sú stanovené nasledujúce rámcové aktivity:
•	zavádzanie, rozvoj a prevádzka moderných sieťových platforiem zabezpečujúcich komunikáciu systémov štátnej správy v rozsahu potrebnom pre rozvoj eGovernmentu, 
•	rozvoj regionálnych a lokálnych širokopásmových sietí v oblastiach neatraktívnych pre komerčných prevádzkovateľov: 
•	rozvoj prístupových širokopásmových sietí – metalických a bezdrôtových, 
•	rozvoj metropolitných optických sietí,
•	rozvoj optických prístupových širokopásmových sietí FTTx. 
V opatrení „stimulovanie dopytu po širokopásmovom prístupe“ sú stanovené nasledujúce rámcové aktivity:
•	podpora vytvárania užitočného digitálneho obsahu stimulujúceho dopyt po internete a elektronických službách, 
•	vzdelávacie aktivity zamerané na zvyšovanie zručností a vedomostí o internete a motiváciu k používaniu internetu a elektronických služieb (realizované v rámci krížového financovania), 
•	marketingové, integračné a organizačné aktivity zamerané na zvyšovanie dostupnosti elektronických služieb a inklúzie IKT .
Intervencie z verejných zdrojov OP IS budú v celkovej výške 1 168 347 535 EUR. Tieto budú realizované predovšetkým prostredníctvom nenávratných finančných príspevkov v priebehu rokov 2007 - 2013. Oprávnenými žiadateľmi bude verejný sektor alebo verejno-súkromné partnerstvá (PPP).	
Úloha č. 5: V oblasti monitoringu a hodnotenia aktivít pripraviť v spolupráci s verejným a súkromným sektorom bázu informácií o rozvoji, budovaní a využívaní elektronickej komunikačnej infraštruktúry, najmä pre širokopásmový prístup, monitoring a porovnávací a hodnotiaci mechanizmus (benchmarking).	
Zodpovedá: MDPT SR v spolupráci s TÚ SR, ŠÚ SR, profesijné asociácie a združenia, verejná správa a samospráva	
Termín: priebežne	
Stav plnenia: úloha sa priebežne plní 	
MDPT SR pripravuje bázu informácií o rozvoji, budovaní a využívaní elektronickej komunikačnej infraštruktúry, ktorej cieľom je zabezpečiť efektívnu výmenu informácií (nad rámec rezortného štatistického zisťovania) i skúseností a porovnanie efektivity pri zabezpečovaní dostupnosti širokopásmového prístupu pre každého občana, súkromný a verejný sektor na národnej, regionálnej a miestnej úrovni. Táto báza informácií bude postupne obohatená o nové ukazovatele, ktoré prinesie prax a potreby jej jednotlivých užívateľov.
V súvislosti s plnením tejto úlohy MDPT SR zmapovalo dostupné prístupové technológie na území SR po metalickom vedení, káblových rozvodoch, optických kábloch, špeciálnych rozvodoch a rádiovým kanálom. Taktiež bol vykonaný socio-ekonomicko-technologický verejný prieskum dominantných komunikačných technológií a ich služieb, ktorým sa zisťoval záujem občanov SR o širokopásmový prístup a hranica kúpyschopnosti.	
Úloha č. 6: V oblasti vedy a výskumu v SR naďalej hľadať možnosti podpory projektov zameraných na podporu širokopásmového prístupu v rámci štátnych programov výskumu a vývoja.	
Zodpovedá: MŠ SR, MDPT SR 	
Termín: priebežne	
Stav plnenia: úloha sa priebežne plní 	
Vláda SR svojím uznesením č. 1007/2002 zo 4. septembra 2002 schválila štátny program výskumu a vývoja „Budovanie informačnej spoločnosti“. Na základe výzvy MŠ SR  uverejnenej k tomuto štátnemu programu v októbri 2003 bola riešená úloha výskumu a vývoja „Konvergencia ICT sietí a služieb v komunikačnej infraštruktúre SR“. Záverečná oponentúra tejto úlohy sa uskutočnila začiatkom júla 2006. 
Riešenie úloh výskumu a vývoj v rámci Štátneho programu výskumu a vývoja "Budovanie informačnej spoločnosti" bude ukončené v roku 2007. MŠ SR neplánuje nové výzvy v rámci tohto štátneho programu výskumu a vývoja. MŠ SR v súčasnosti pripravuje nové štátne programy výskumu a vývoja.	
Úloha č. 7: Pokračovať v plnení úloh vyplývajúcich z uznesenia vlády SR č. 5/2006 z 11. januára 2006 k politike využívania frekvenčného spektra na širokopásmový prístup.	
Zodpovedá: MDPT SR, TÚ SR 	
Termín: v súlade s termínmi v nej stanovenými 	
Stav plnenia: úloha sa priebežne plní 	
Z uznesenia vlády SR č. 5/2006 z 11. januára 2006 k politike využívania frekvenčného spektra na rok 2006 vyplynula pre MDPT SR úloha v termíne do 30. júna 2006 predložiť na rokovanie vlády SR stratégiu prechodu z analógového pozemského TV vysielania na digitálne pozemského TV vysielanie. Táto úloha bola splnená, ako je to uvedené v bode 1.
Uznesenie vlády SR č. 5/2006 ďalej odporučilo predsedovi TÚ SR v roku 2006:
•	Ihneď ukončiť prideľovanie a medzinárodnú koordináciu nových frekvencií pre analógové TV vysielanie a utlmiť prideľovanie a predlžovanie využívania existujúcich frekvencií v súlade s plánom postupného zavádzania DVB-T.
V roku 2006 TÚ SR nepridelil a ani nekoordinoval žiadne nové frekvencie pre analógové TV vysielanie. Všetky rozhodnutia o predĺženie doby platnosti už existujúcich, resp. prevádzkovaných TV vysielačov boli plne v súlade s pripravovaným plánom zavádzania DVB-T na Slovensku.
•	Vyhlásiť výberové konanie na tretieho poskytovateľa GSM a UMTS služieb do      30. júna 2006.
TÚ SR zverejnil dňa 31. mája 2006 vo svojom vestníku a v jednom celoštátnom periodiku „Výzvu na predkladanie ponúk do výberového konania pre pridelenie frekvencií na zriaďovanie a prevádzkovanie verejnej elektronickej komunikačnej siete – mobilnej telefónnej siete GSM a UMTS v Slovenskej republike na poskytovanie verejných elektronických komunikačných služieb v mobilnej sieti.
Dňa 2. augusta 2006 sa víťazom výberového konania na tretieho poskytovateľa GSM a UMTS služieb stala spoločnosť Telefónica O2 Slovakia, s. r. o., ďalšími v poradí boli spoločnosti Mobilkom Austria a B Four, a. s. 
•	Spracovať plán využívania frekvenčného spektra pre úsek 3 600 – 3 800 MHz do   30. júna 2006.
Príloha k „Plánu využitia frekvenčného spektra“ pre frekvenčné pásmo 3 600 – 3 800 MHz je v súčasnosti vo vývoji, keďže na medzinárodnej úrovni ešte stále neboli definitívne stanovené technické kritériá použitia tohto pásma. Ostatné rokovanie bolo na úrovni CEPT/ECC/WG FM v januári 2007, kde bol návrh  rozhodnutia odsúhlasený a odoslaný na záverečné schválenie. Najbližšie zasadanie ECC sa uskutoční v marci 2007. V prípade odsúhlasenia tohto materiálu na úrovni ECC a prijatia príslušného rozhodnutia bude v jeho zmysle vypracovaná aj príslušná príloha k plánu využitia frekvenčného spektra.

	
Úloha č. 8: Priebežne vyhodnotiť plnenie Národnej stratégie pre širokopásmový prístup v Slovenskej republike za rok 2006.	
Zodpovedá: MDPT SR	
Termín: 30. apríl 2007	
Stav plnenia: úloha sa priebežne plní	
Úloha sa plní predložením tohto materiálu na rokovanie vlády.	

Záver
Napriek dynamickému nárastu širokopásmových pripojení od prijatia Národnej stratégie pre širokopásmový prístup v Slovenskej republike (z hodnoty 1,2 širokopásmových pripojení na 100 obyvateľov začiatkom apríla 2005 na 6,1 širokopásmových pripojení na 100 obyvateľov na konci decembra 2006, t. z. nárast širokopásmových pripojení dosiahol úroveň 420 %), musíme konštatovať, že SR patrí v EÚ25 ku krajinám s najnižším počtom širokopásmových pripojení na 100 obyvateľov.  
Aj keď SR patrí za ostatné obdobie medzi 5 krajín s najvyšším nárastom širokopásmových pripojení, je potrebné ešte zvýšiť súčasné tempo rastu širokopásmových pripojení, a to najmä s prispením subjektov pôsobiacich na trhu elektronických komunikácií a tam, kde to nie je možné aj s prispením prostriedkov zo štrukturálnych fondov EÚ. 
Na úspešné napĺňanie cieľov Národnej stratégie pre širokopásmový prístup je v najbližšom období potrebné:
•	pokračovať naďalej v urýchlení dôsledného uplatňovania zákona č. 610/2003 Z. z. o elektronických komunikáciách v znení neskorších predpisov, najmä v súvislosti s uplatňovaním mechanizmu uvoľnenia účastníckych vedení,
•	v oblasti poskytovania priamej podpory naďalej hľadať možnosti vyčlenenia finančných prostriedkov v kapitole Ministerstva dopravy, pôšt a telekomunikácií SR a Ministerstva financií SR pre podporu budovania širokopásmového prístupu,
•	v oblasti monitoringu a hodnotenia aktivít pripraviť v spolupráci s verejným               a súkromným sektorom bázu informácií o rozvoji, budovaní a využívaní elektronickej komunikačnej infraštruktúry, najmä pre širokopásmový prístup, monitoring                a porovnávací a hodnotiaci mechanizmus (benchmarking),
•	v oblasti vedy a výskumu v SR naďalej hľadať možnosti podpory projektov zameraných na podporu širokopásmového prístupu v rámci štátnych programov výskumu a vývoja,
•	pokračovať v plnení úloh vyplývajúcich z uznesenia vlády SR č. 5/2006 z 11. januára 2006 k politike využívania frekvenčného spektra na širokopásmový prístup,
•	priebežne vyhodnotiť plnenie Národnej stratégie pre širokopásmový prístup v Slovenskej republike za rok 2006.

Zoznam použitých skratiek

CEPT	Európska konferencia poštových a telekomunikačných administratív	
DVB-T	Pozemské digitálne televízne vysielanie	
ECC	Výbor pre elektronické komunikácie	
EK	Európska komisia	
EÚ	Európska únia	
FTTx	Spoločné označenie všetkých druhov optického prístupu k užívateľovi	
GSM	Globálny systém mobilných komunikácií	
ICT, IKT	Informačné a komunikačné technológie	
IS	Informačná spoločnosť	
MDPT SR	Ministerstvo dopravy, pôšt a telekomunikácií SR	
MK SR	Ministerstvo kultúry SR	
MŠ SR	Ministerstvo školstva SR	
MVRR SR	Ministerstvo výstavby a regionálneho rozvoja SR	
PLC	Elektronická komunikácia po sieťach elektrického rozvodu	
RVR	Rada pre vysielanie a retransmisiu	
ST	Slovak Telekom, a. s.	
ŠÚ SR	Štatistický úrad SR	
TÚ SR	Telekomunikačný úrad SR	
UMTS	Univerzálne mobilné telekomunikačné služby	
ÚV SR	Úrad vlády SR	
WG FM	Pracovná skupina frekvenčného mamažmentu